Diari Oficial de la Generalitat Valenciana


Sumari del DOGV 9542, del 27-02-2023 (2023/2023)

DECRET 17/2023, de 24 de febrer, del Consell, d'aprovació de les bases reguladores de concessió directa d'ajudes a empreses del sector agroalimentari afectades pels incendis de juliol i agost de 2022.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9542

Data del DOGV
:   27-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2023


Data del document
:   24-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Decret

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

DECRET 17/2023, de 24 de febrer, del Consell, d'aprovació de les bases reguladores de concessió directa d'ajudes a empreses del sector agroalimentari afectades pels incendis de juliol i agost de 2022. [2023/2023]  
Durant els mesos de juliol i agost de 2022 la Comunitat Valenciana es va veure afectada per incendis de grans dimensions, la gravetat i la importància dels quals ha portat la Generalitat a establir, de conformitat amb el Pla especial davant del risc d'incendis forestals de la Comunitat Valenciana, l'índex de gravetat potencial en nivell 1 i 2, amb situacions operatives de nivell 2.  
Els esforços d'extinció de les autoritats i del voluntariat no van impedir importants danys en infraestructures, masses forestals, explotacions agropecuàries, i altres béns, amb un notable impacte mediambiental i, també, per a l'activitat econòmica més pròxima a les zones destruïdes.  
Les àrees afectades són zones rurals en les quals l'activitat agrària suposa una de les principals fonts d'ingrés. Amb freqüència, són espais amb una orografia complicada, amb explotacions de reduïdes dimensions i xicotetes indústries vinculades al territori, que han vist amenaçada la seua pervivència econòmica. També conflueixen aspectes paisatgístics, mediambientals, de població amb una edat mitjana elevada, i mercats locals que mantenen vives i actives aquestes societats rurals, fràgils i amenaçades per la despoblació.  
Té especial importància l'existència d'empreses de transformació i comercialització dels productes agraris, necessàries perquè els agricultors i ramaders participen del valor afegit que generen els processos de condicionament, sense oblidar les altres funcions que també exerceixen, com són la de vertebració del territori i fixació de població.  
  
Els serveis prestats per aquestes empreses conformen una xarxa de relacions econòmiques que mantenen actiu el flux de matèries primeres i aliments, frescos i transformats, des de les explotacions d'origen fins als punts de venda, consum o restauració. Resulta, per tant, vital insuflar el suport necessari per a superar les tensions provocades per la destrucció dels mitjans de producció, la pèrdua de productes bàsics, o el tancament temporal de l'activitat per causa dels incendis.  
Davant d'aquesta situació, el Consell va adoptar l'Acord, de 30 d'agost de 2022, d'inici de les actuacions per a pal·liar els danys produïts pels greus incendis forestals de juliol i agost d'enguany, acord el punt seté del qual preveu l'elaboració d'un pla integral que preveja ajudes directes als municipis, línies financeres bonificades, plans extraordinaris d'ocupació i inversions directes en aquelles indústries locals que exerceixen de palanca tractora de l'activitat econòmica i l'ocupació en les zones castigades pel foc.  
La finalitat que persegueix aquest decret és la de contribuir a la recuperació de les capacitats danyades pels incendis en empreses agroalimentàries que realitzen operacions de condicionament i/o, transformació i/o, comercialització, de productes i matèries primeres, el subministrament de les quals ha cessat o minvat, directament o indirectament, a conseqüència de la pèrdua de collites, de ramats, de cultius o del seu aprofitament en l'entorn dels incendis ocorreguts. També, per efecte dels desequilibris ocasionats per la interrupció del lliurament de matèries i inputs a les esmentades empreses, per reducció de la demanda de consumidors de la població flotant i de pas en les zones d'influència.  
  
En el present context, concorren circumstàncies singulars i raons d'interés públic, social i econòmic que dificulten la convocatòria d'aquestes ajudes i justifiquen el seu atorgament en règim de concessió directa, d'acord amb el que estableix l'article 22, apartat 2, lletra c) de la Llei 38/2003, de 17 de novembre, general de subvencions (d'ara en avant LGS). D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix el contingut mínim de les bases reguladores de les subvencions esmentades, i també alguns dels tràmits que han de seguir-se en el procediment d'elaboració. Les actuacions, a més, han de tindre el caràcter de màxima urgència.  
  
S'han emés tots els informes preceptius per a la seua tramitació, i destaquen els informes de l'Advocacia General de la Generalitat, de la Direcció General de Pressupostos, de la Direcció General de Tecnologies de la Informació, de la Direcció General de Fons Europeus i de la Intervenció General.  
Per tot el que s'ha exposat, en virtut del que disposen els articles 168.1.C de la Llei 1/2015, de 6 d'abril, de la Generalitat, i 28.c de la Llei 5/1983, de 30 de desembre, de la Generalitat, del Consell; a proposta de la consellera d'Agricultura, Desenvolupament Rural, Emergència Climàtica i Transició Ecològica, i amb la prèvia deliberació del Consell, en la reunió de 24 de febrer de 2023  
  
  
DECRETE  
  
Article 1. Objecte i àmbit territorial d'aplicació  
1. L'objecte d'aquest decret és aprovar les bases reguladores i de concessió directa a les empreses agroalimentàries que realitzen funcions de condicionament i/o, transformació i/o, comercialització de productes agraris que, a conseqüència dels incendis esdevinguts en els mesos de juliol i agost de 2022, han vist reduïda la seua activitat econòmica de manera significativa.  
2. A l'efecte d'aquest règim d'ajudes es consideren municipis l'activitat econòmica dels quals ha resultat afectada pels incendis els que s'indiquen en l'annex I d'aquest decret.  
  
Article 2. Règim jurídic  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; pel Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Aquestes ajudes se sotmeten al règim de minimis, establit en el Reglament (UE) 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DO L 352 de 24.12.2013), modificat pel Reglament (UE) 2020/972 de la Comissió, de 2 de juliol de 2020, pel qual es modifiquen el Reglament (UE) 1407/2013, pel que fa a la seua pròrroga i el Reglament (UE) 651/2014, pel que fa a la seua pròrroga i els ajustos pertinents (DO L 215 de 07.07.2020).  
  
En aquest sentit, conforme a l'article 1.1 del Reglament (UE) 1407/2013, les ajudes previstes en aquest decret no es consideren:  
a) ajudes concedides a les empreses que operen en els sectors de la pesca i l'aqüicultura, regulats pel Reglament (CE) 104/2000 del Consell;  
b) ajudes concedides a les empreses dedicades a la producció primària de productes agrícoles;  
c) ajudes concedides a les empreses que operen en el sector de la transformació i comercialització de productes agrícoles, en els casos següents:  
i) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades,  
ii) quan l'ajuda estiga supeditada al fet que una part o la totalitat d'aquesta es repercutisca als productors primaris;  
d) ajudes a activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora;  
  
e) les ajudes condicionades a la utilització de productes nacionals en lloc d'importats.  
3. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definida com a tal en l'apartat 2 de l'article 2 del Reglament (UE) 1407/2013, de la Comissió) no excedirà els 200.000 euros durant qualsevol període de tres exercicis fiscals consecutius.  
4. Les ajudes de minimis concedides d'acord amb el Reglament (UE) 1407/2013 de la Comissió podran acumular-se amb les ajudes de minimis concedides d'acord amb el Reglament (UE) 360/2012 de la Comissió fins al límit màxim establit en aquest últim reglament. Podran acumular-se amb ajudes de minimis concedides conformement a altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) 1407/2013 de la Comissió. El centre gestor de les ajudes previstes en aquest decret aplicarà les mesures de control previstes en l'article 6 del Reglament (UE) 1407/2013 de la Comissió.  
  
Article 3. Procediment i finançament  
1. Aquestes subvencions es concedeixen de manera directa, en aplicació del que s'estableix en l'article 22.2.c de la Llei 38/2003, de 17 de novembre, general de subvencions, en relació amb el que estableixen els apartats 2 i 3 de l'article 28 de l'esmentada llei, i l'article 168.1.C de la Llei 1/2015, per concórrer-hi raons d'interés públic, econòmic i social. En concret, el caràcter singular d'aquestes subvencions deriva de la naturalesa excepcional, única i imprevisible dels esdeveniments que les motiven, i de la fragilitat del medi rural al qual s'orienta l'actuació, tal com queda exposat en el preàmbul d'aquest decret.  
2. De conformitat amb l'article 30.7 de la Llei 38/2003, general de subvencions, la concessió d'aquestes ajudes no requerirà una altra justificació que la indicada en l'article 4, sense perjudici dels controls que s'efectuen amb posterioritat, que s'estendran a la totalitat de les persones i entitats beneficiàries.  
3. Les ajudes al sector agroalimentari seran ateses, fins a l'import global màxim de 2.000.000 d'euros en l'exercici 2023, a càrrec del capítol IV, nova línia pressupostària, creada mitjançant esmena al projecte de presupostos, del programa 542.70 «Indústria agroalimentària, transferència tecnològica I+D+I», dels pressupostos de la Generalitat 2023.  
  
4. L'import global màxim indicat en l'apartat 3 d'aquest article podrà ser incrementat amb la finalitat de possibilitar la concessió d'ajudes a les persones sol·licitants que, complint tots els requisits exigits en aquest decret, no resultaren beneficiàries per falta de consignació pressupostària. L'increment de l'import global màxim de les ajudes a concedir requerirà la modificació prèvia d'aquest decret.  
  
  
Article 4. Persones beneficiàries  
1. Podran tindre la condició d'entitats beneficiàries les empreses agroalimentàries que realitzen operacions de condicionament i/o, transformació i/o, comercialització, de productes agraris i alimentaris, que complisquen els requisits següents:  
a) Que disposen d'instal·lacions i/o dependències inscrites en el «Registre d'Establiments Agroalimentaris de la Comunitat Valenciana», i que estiguen situades en els municipis esmentats en l'annex I d'aquest decret.  
b) Que justifiquen pèrdues significatives amb motiu dels incendis 2022 en el volum de vendes, superiors al 30 % en algun dels productes afectats, respecte de la mitjana de l'últim quinquenni 2017-2021, calculada segons els apartats 2 i 3 d'aquest article.  
2. El volum de vendes que s'indica en l'apartat 1 es calcularà com a suma dels imports dels comptes de vendes del grup 7 de la comptabilitat de la persona sol·licitant, referides a venda de productes acabats, venda de productes semiacabats i venda de subproductes i residus.  
  
3. El càlcul de la mitjana del volum de venda de l'últim quinquenni 2017-2021 es realitzarà eliminant la dada menor i la major de la sèrie.  
  
  
Article 5. Quantia de la subvenció i criteris d'intensitat  
1. S'estableix la següent ajuda base per a les persones sol·licitants en funció del valor mitjà de vendes calculat en l'apartat 3 de l'article 4:  
  
- Per a un volum de vendes mitjà igual o superior a 500.000 euros: una ajuda base de 70.000 euros.  
- Per a un volum de vendes mitjà inferior a 500.000 euros i igual o superior a 100.000 euros: una ajuda base de 50.000 euros.  
- Per a un volum de vendes mitjà inferior a 100.000 euros: una ajuda base de 20.000 euros.  
2. L'ajuda base establida en l'apartat 1 s'incrementarà en els casos següents i pels factors de multiplicació que s'indiquen, i es podrà acumular l'efecte combinat d'aquests factors sempre dins dels límits d'aquest article:  
- Quan la persona sol·licitant siga persona jurídica sota la forma d'entitat cooperativa agrària o agroalimentària o societat agrària de transformació, l'ajuda base es multiplicarà per dos.  
- Quan la persona sol·licitant estiga inscrita en els registres d'alguna marca de qualitat reconeguda (denominació d'origen, indicació geogràfica de procedència, o equivalents, així com marca de qualitat de la Comunitat Valenciana, o la persona sol·licitant estiga inscrita en el Comité d'Agricultura Ecològica de la C. Valenciana), l'ajuda base es multiplicarà per 1,5, per una sola vegada, amb independència del nombre i tipus de marques de qualitat en les quals estiga inscrit.  
3. L'import total de les ajudes de minimis concedides a una única empresa no excedirà de dos-cents mil euros (200.000 €) durant qualsevol període de tres exercicis fiscals consecutius.  
4. En cap cas la quantia de la subvenció a concedir sobre la base d'aquest decret podrà tindre un valor superior a la diferència existent entre el valor mitjà calculat segons l'apartat 3 de l'article 4, i el valor de les vendes per a l'exercici afectat pels incendis prevists en aquesta ajuda, sempre que es complisca el que es preveu en l'apartat 1.b de l'article 4.  
5. En cap cas es concediran quanties inferiors a 1.000 euros.  
  
Article 6. Presentació de sol·licituds, terminis i condicions  
1. Les sol·licituds i la documentació de què s'acompanyen es presentaran preferentment en els registres dels òrgans administratius als quals es dirigisquen, podent-se presentar també en qualsevol dels registres previstos en la legislació reguladora del procediment administratiu comú, mitjançant el corresponent model normalitzat disponible a través de la seu electrònica de la Generalitat, en l'adreça d'internet sede.gva.es/va/proc23094, utlitzant els corresponents models normalitzats disponibles en aquesta.  
Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, així com les persones sol·licitants que, no estan obligades a això, opten per aquesta via, presentaran les sol·licituds telemàticament a través de la seu electrònica de la Generalitat en l'adreça d'internet sede.gva.es/va/proc23094.  
Per a accedir de manera telemàtica al procediment, la persona sol·licitant haurà de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans i ciutadanes (si és persona física), tots dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat, sede.gva.es/va/sede\_certificados.  
Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de Representants de l'ACCV (https://www.accv.es/va/serveis/registre-de-representants/). L'accés a aquest registre per part de les persones representades pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
Les sol·licituds presentades han de signar-se amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, se signaran electrònicament pels qui siguen competents per a això, aquells documents que s'adjunten la signatura dels quals siga obligatòria.  
Les esmenes o les aportacions documentals posteriors a la presentació de la sol·licitud es realitzaran telemàticament en la seu electrònica de la Generalitat a través de l'adreça d'internet sede.gva.es/va/proc18170.  
Si algun dels subjectes als quals fa referència l'article 14.2 de la Llei 39/2015, d'1 d'octubre, presenta la seua sol·licitud presencialment, se'ls requerirà perquè l'esmene a través de la seua presentació electrònica en els termes previstos en l'article 68.4 de l'esmentada Llei 39/2015, d'1 d'octubre. A aquest efecte, es considera com a data de presentació de la sol·licitud aquella en què s'haja fet l'esmena.  
  
Quan les persones interessades necessiten donar d'alta o modificar un compte bancari per a la percepció de les ajudes convocades, aquesta actuació es podrà realitzar de manera telemàtica a través de la seu electrònica de la Generalitat (sede.gva.es/proc22648), si bé tenen aquesta obligació els subjectes previstos en l'article 6 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
2. El termini de presentació de sol·licituds serà d'un mes comptat a partir de l'endemà de la publicació d'aquest decret en el Diari Oficial de la Generalitat Valenciana.  
3. Només es podrà presentar una sol·licitud d'ajuda per persona sol·licitant.  
A la sol·licitud caldrà adjuntar la següent documentació:  
• Acreditació de la identitat de la persona jurídica sol·licitant, en cas de no autoritzar la seua consulta per l'òrgan gestor del procediment.  
• Acreditació, quan siga procedent, de la identitat de la persona representant legal, quan aquesta representació es duga a terme per una persona jurídica, en cas de no autoritzar la seua consulta per l'òrgan gestor del procediment.  
• Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas de no autoritzar o oposar-se a la seua consulta per part de l'òrgan gestor del procediment.  
• Balanç de sumes i saldos dels comptes del grup 7 vendes corresponents als exercicis comptables tancats necessaris per a calcular la mitjana del volum de vendes definit en aquestes bases en el període 2017/2021.  
• Taula declaració sobre el volum de vendes de l'últim quinquenni 2017/2021.  
• En cas que l'exercici comptable que comprenga el període dels incendis estiga tancat en la data de sol·licitud, es presentarà el balanç de sumes i saldos del grup 7 vendes, corresponent a aquest exercici, acompanyat d'una declaració responsable de l'administrador, del president, o del representant de la persona beneficiària, relativa a la veracitat de la documentació comptable que s'aporta.  
• En el cas que l'exercici comptable que comprenga el període dels incendis no estiguera tancat en la data de presentació de la sol·licitud, s'aportarà una estimació del volum de vendes en aquest exercici, calculat d'acord amb el que es descriu en les presents bases, acompanyat d'una declaració responsable de l'administrador, del president, o del representant de la persona beneficiària, relativa a la veracitat de la documentació comptable que s'aporta  
4. El formulari de sol·licitud incorporarà, entre altres, la declaració relativa a les circumstàncies indicades en l'article 10.1 d'aquesta convocatòria.  
5. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o sol·licite dades o documents en l'àmbit dels fins de la convocatòria que estiguen en poder seu o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada vol oposar-s'hi, és imprescindible que indique la informació concreta de la consulta a què s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
  
Article 7. Tramitació, resolució de concessió de les subvencions  
1. Correspondrà al servei competent en matèria d'indústries agroalimentàries i concentració de l'oferta la instrucció de les sol·licituds d'ajuda presentades, a la conclusió de la qual elevarà proposta de resolució a la persona titular de la direcció general que s'indica en l'apartat 3 d'aquest article.  
2. Si la sol·licitud i documentació presentada fora incompleta o defectuosa, es requerirà la persona sol·licitant perquè, en el termini de 10 dies, aporte la documentació necessària o esmene els defectes observats, de conformitat amb el que es disposa en l'article 68 de la Llei 39/2015, amb l'advertiment que, si així no ho fera, es considerarà que ha desistit de la seua sol·licitud, amb la notificació prèvia de la resolució en els termes de l'article 21 de la citada llei.  
3. Correspon a la persona titular de la direcció general competent en indústries agroalimentàries i concentració de l'oferta dictar la resolució de concessió i pagament, anul·lació o reintegrament de les subvencions regulades en aquest decret.  
4. La resolució, amb l'especificació dels noms de les persones beneficiàries i les ajudes econòmiques que els corresponguen, es notificarà individualment a les persones sol·licitants. Sense perjudici d'això, podrà també publicar-se amb caràcter informatiu en la pàgina web de la conselleria competent en matèria d'agricultura.  
  
Article 8. Pagament i control de les ajudes  
1. Una vegada dictada la resolució de concessió, la direcció general competent en indústries agroalimentàries i concentració de l'oferta comprovarà:  
a) Que per a cadascuna de les sol·licituds en les quals haja recaigut una resolució de concessió, i a partir de la documentació aportada en aquesta, la reducció del volum de vendes per a l'exercici afectat pels incendis, respecte al volum de vendes mitjà de l'últim quinquenni (2017-2021) eliminant el valor menor i major de la sèrie, ha sigut superior al 30 %.  
b) que la subvenció concedida no té un valor superior al diferencial entre el valor de vendes de 2022 i el valor de vendes mitjà calculat segons l'article 4 del present decret, evitant així sobrecompensació.  
  
c) que l'empresa no està en crisi, segons la definició prevista en l'article 2.18 del Reglament (UE) 651/2014 de la Comissió, de 17 de juny de 2014, pel qual es declaren determinades categories d'ajuda compatibles amb el mercat interior, en aplicació dels articles 107 i 108 del Tractat.  
2. Realitzades les comprovacions anteriors sobre la justificació de la subvenció, es determinarà l'import resultant i es procedirà al pagament.  
  
Quan les comprovacions esmentades s'efectuen sobre el volum de vendes afectades pels incendis de l'any 2022 acreditat sobre un exercici comptable no tancat, la persona beneficiària haurà de presentar abans del 31 de juliol de 2023 la documentació de la comptabilitat definitiva. A partir d'aquesta documentació es verificarà que els imports pagats no excedeixen els que corresponen a la situació comptable real de l'empresa. Si es verifica el pagament d'una ajuda per excés, s'iniciarà procediment de reintegrament de pagaments indeguts.  
3. Correspon a la direcció general que va dictar resolució de concessió d'ajuda resoldre l'autorització del pagament d'aquesta.  
  
Article 9. Anul·lació i reintegrament de les ajudes  
1. L'incompliment dels requisits establits en aquest decret donarà lloc, amb l'oportú procediment previ, a l'obligació de reintegrar, totalment o parcialment, les subvencions i els interessos de demora corresponents, d'acord amb el que disposa l'article 37.1 de la Llei 38/2003, de 17 de novembre, general de subvencions.  
2. El falsejament o l'ocultació de dades i documents que afecten substancialment la concessió i lliurament de fons públics donarà lloc a l'exigència de responsabilitats tant en l'ordre administratiu com en el jurisdiccional competent.  
3. L'òrgan gestor realitzarà tots els controls tècnics i administratius que considere necessaris a fi de conformar el correcte compliment dels requisits exigits en aquest decret.  
  
Article 10. Altres exigències en relació amb les persones sol·licitants  
No podran ser beneficiàries les entitats en les quals concórrega alguna de les circumstàncies següents:  
a) Estar incurs en alguna de les prohibicions establides en l'article 13.2 de la Llei 38/2003, de 17 de novembre.  
b) Les que tinguen la consideració d'«empreses en crisis».  
c) Les entitats amb 50 o més treballadors que no complisquen la quota de reserva de llocs de treball per a persones amb discapacitat, segons el que es disposa en l'article 42 del text refós de la llei general de drets de les persones amb discapacitat i de la seua inclusió social, aprovat mitjançant Reial decret legislatiu 1/2013, de 29 de novembre.  
  
d) Les entitats amb 50 o més treballadors que no complisquen l'obligació de tindre un pla d'igualtat, d'acord amb el que es disposa en l'article 45 de la Llei orgànica 3/2007, de 22 de març, per a la igualtat d'homes i dones.  
2. Les persones beneficiàries estaran subjectes a les obligacions que estableix l'article 14 de la Llei 38/2003, de 17 de novembre.  
3. Quant a les dades de caràcter personal, les persones beneficiàries podran exercir els drets reconeguts en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades). L'acceptació de la subvenció suposa, per a cadascuna de les beneficiàries, l'acceptació i autorització expressa a la conselleria competent en agricultura per a la recollida, incorporació als respectius fitxers i tractament d'aquestes dades personals, així com per a la seua conservació durant els terminis previstos en les disposicions aplicables.  
  
Article 11. Compatibilitat de les subvencions  
Si una empresa beneficiària ha rebut per qualsevol concepte altres subvencions o ajudes de minimis d'acord amb el Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea, que sumades a la quantia que poguera correspondre-li en virtut del present decret, excediren els 200.000 euros d'import que estableix l'article 3 d'aquest Reglament en qualsevol període dins d'aquest exercici fiscal i en els dos anteriors, l'import de la subvenció prevista en aquest decret es reduirà fins a no excedir el límit esmentat.  
  
Aquestes ajudes seran compatibles, així mateix, amb altres d'idèntica finalitat, concedides a l'empara d'una altra regulació europea sempre que la suma total no excedisca el diferencial entre el valor de vendes establit en l'article 4.1, lletra b), per a 2022 i la mitjana calculada segons l'article 4.3 i amb altres ajudes concedides a aquest mateix sector per a la mateixa finalitat sobre una base jurídica diferent del Reglament (UE) número 1407/2013 de la Comissió, de 18 de desembre de 2013.  
  
Article 12. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència, bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció han de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, han de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència entitats privades, de GVA Oberta, a la qual es pot accedir en gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter publique del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, previ requeriment, tota la informació que siga necessària perquè aquesta complisca les obligacions previstes en la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que ha realitzat el requeriment podrà acordar, previ advertiment i audiència a la persona interessada, la imposició de multes coercitives en els termes previstos en l'article 5 de la Llei 1/2022, de 13 d'abril.  
  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Article 13. Informació relativa al tractament de dades de caràcter personal  
1. La gestió de les ajudes comporta el tractament de dades de caràcter personal en el marc del que disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que s'estableix en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar del següent:  
  
a) Nom de l'activitat de tractament: Ajudes en matèria agrícola, agroalimentària i desenvolupament rural de la conselleria competent en matèria d'agricultura.  
b) Responsable del tractament: Persona titular de la sotssecretaria de la conselleria competent en matèria d'agricultura.  
c) Finalitat del tractament: Gestionar les ajudes en matèria agrícola, agroalimentària i desenvolupament rural.  
d) Exercici de drets: Les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'internet: sede.gva.es/va/proc19970  
e) Reclamacions: Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica de conformitat amb el que es preveu en la següent adreça d'internet: sede.gva.es/va/proc22094, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/va/registre-de-tractaments  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-les dels aspectes següents:  
  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar-ne, entre altres aspectes, la veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen amb relació al tractament de les seues dades personals.  
  
DISPOSICIONS FINALS  
  
Primera. Habilitació per al desenvolupament del decret  
Es faculta la persona titular de la conselleria competent en matèria agrària per a desenvolupar el que es disposa en aquest decret.  
  
Segona. Efectes  
Aquest decret produirà efectes a partir de l'endemà de la seua publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant de l'òrgan que ha dictat l'acte, en el termini d'un mes des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això, de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 24 de febrer de 2023  
  
El president de la Generalitat  
XIMO PUIG I FERRER  
  
La consellera d'Agricultura, Desenvolupament Rural,  
Emergència Climàtica i Transició Ecològica  
ISAURA NAVARRO CASILLAS  
  
  
  
ANNEX I  
Municipis afectats pels incendis als quals   
es refereix aquest decret  
  
- Incendi forestal de la Vall d'Ebo  
• La Vall d'Alcalà  
• L'Atzúbia  
• Balones  
• Benimassot  
• Castell de Castells  
• Fageca  
• Famorca  
• Orba  
• Pego  
• Planes  
• Tollos  
• Tormos  
• La Vall d'Ebo  
• La Vall de Gallinera  
• La Vall de Laguar  
  
  
- Incendi forestal de les Useres  
• Costur  
• Figueroles  
• Llucena  
• Les Useres  
  
- Incendi forestal de Bejís:  
• Alcublas  
• Altura  
• Andilla  
• Barracas  
• Bejís  
• Jérica  
• Sacañet  
• Teresa  
• Torás  
• El Toro  
• Viver  
  
- Altres incendis forestals  
• Calles  
• Petrer  
• Olocau  
• Venta del Moro